KIRJALLINEN KYSYMYS E-2425/00

esittäjä(t): Jeffrey Titford (EDD) komissiolle

(18. heinäkuuta 2000)

Aihe: Euroopan komission määräykset pensasaitojen ja muiden peltoa rajoittavien tekijöiden mitoista

Olen ollut hukkua koko maan itäosan vaalipiireistä saamiini vihaisiin kirjeisiin, joissa vastustetaan komission ehdotuksia vähentää tukea viljelijöille, joiden pensasaitojen kokonaisleveys ylittää neljä metriä (kaksi metriä pellon kummallakin puolella). Komission tulisi panna merkille, että meidän kreivikunnassamme pensasaitojen leveys mitataan jaardeina, ei metreinä.

Määräysten toimeenpano on ilmeisesti viivästynyt.

1. Onko tutkittu tämän toimen vaikutusta Britannian pensasaitoihin ja maaseutuun? Jos on, mistä tällaiset tutkimukset voi saada?

2. Kuinka monta ehdotettuihin uusiin pensasaitamääräyksiin liittyvää valitusta komissioon on saanut Britanniasta? Voiko niihin tutustua? Voisinko saada luettavakseni komission asiakirjat, jotka sisältävät Britanniasta tulleet asiaa koskevat valitukset?

3. Olen ymmärtänyt, että maanviljelijöiden saama tuki vähenee, jos heidän pensasaitansa ovat leveämmät kuin neljä metriä. Miten tämä neljän metrin leveys tarkistetaan? Lähettääkö komissio työntekijöitään mittaamaan aitojen leveyden vai käyttääkö se ilmavalokuvia?

4. Voiko komissio tehdä yksityiskohtaisesti selkoa kaavasta, jota se ehdottaa käytettäväksi tukien vähentämiseen? Jos maanviljelijän aita on esimerkiksi 4,5 metrin levyinen 4 metrin asemesta, kuinka suuren osan tuesta hän menettää? Missä ehdotettuihin määräyksiin voi tutustua?

5. Onko komissio tietoinen siitä, että koko Englannissa pensasaitojen määrä on vähentynyt sekä kaikenlaisten luonnonvaraisten eläinten ja kasvien tila on huonontunut sen jälkeen, kun liityimme yhtenäismarkkinoihin? Jos on, mitä komissio tekee ongelmien ratkaisemiseksi?

Franz Fischlerin komission puolesta antama vastaus

(28. syyskuuta 2000)

Tilintarkastustuomioistuin totesi Yhdistyneeseen kuningaskuntaan vuonna 1999 tekemänsä tarkastusmatkan jälkeen, että eri peltokasvien viljelyalaksi ilmoitetun pinta-alan tarkastaminen on ongelmallista, erityisesti jos sitä ympäröi pensasaita. Yhdistyneen kuningaskunnan viranomaiset ovat sittemmin keskustelleet tiiviissä yhteistyössä komission kanssa erilaisista ratkaisuista, jotka olisivat ympäristöystävällisiä, joissa otettaisiin kohtuullisesti huomioon maanviljelijöiden asema ja joilla taattaisiin, että vain korvauksiin oikeutettu ala hyötyy peltokasvien tukijärjestelmästä. Vaikuttaa siltä, että neuvoston komissiolle antamien valtuuksien puitteissa on mahdollista säätää tästä asiasta ja että edellä kuvatut edellytykset täyttävä ratkaisu on löydettävissä.

Näin ollen kysymyksiin voidaan vastata seuraavasti:

1. Sekä Yhdistyneen kuningaskunnan viranomaiset että eräät ympäristöalan ryhmät tekivät selvityksiä, jotka otetaan luonnollisesti huomioon päätöksiä tehtäessä. Komission saamien tietojen mukaan näitä selvityksiä ei ole julkaistu. Komissio kehottaa parlamentin jäsentä kääntymään Yhdistyneen kuningaskunnan viranomaisten puoleen lisätietojen saamiseksi niiden laatimista selvityksistä.

2. Komissio on ollut jatkuvasti läheisessä yhteydessä Yhdistyneen kuningaskunnan viranomaisiin tähän asiaan liittyvissä kysymyksissä. Tietojen saamiseksi Yhdistyneen kuningaskunnan viranomaisten kannasta kysyjää kehotetaan ottamaan yhteyttä niihin.

3. Siitä, onko syytä ottaa käyttöön esimerkiksi enimmäisleveydet tai prosenttimäärät, ei ole vielä tehty päätöksiä. Kuten edellä todettiin, komissio pyrkii löytämään kaikkia osapuolia tyydyttävän ratkaisun, joka myös turvaa yhteisön taloudelliset edut. On jäsenvaltioiden tehtävä varmistaa, että yhteisen maatalouspolitiikan (YMP) tukitoimiin liittyvät menot toteutetaan yhteisön lainsäädännön mukaisesti. Komissio on vastuussa jäsenvaltioiden soveltamien hallinto- ja valvontamenettelyjen tarkastamisesta sekä toimista, joita tarvitaan yhteisön taloudellisten etujen turvaamiseksi.

4. Tiettyjä yhteisön tukijärjestelmiä koskevan yhdennetyn hallinto- ja valvontajärjestelmän soveltamista koskevista yksityiskohtaisista säännöistä 23. joulukuuta 1992 annetun komission asetuksen (ETY) N:o 3887/92(1) 9 artiklassa säädetään siitä, kuinka paljon tuen määrää lasketaan, jos tarkastuksessa ilmenee eroja pinta-alatukihakemuksessa ilmoitetun pinta-alan ja tarkastuksessa tosiasiallisesti määritetyn pinta-alan välillä. Jos hakemuksessa ilmoitettu pinta-ala on enintään kolme prosenttia suurempi kuin määritetty pinta-ala, tuen määrää lasketaan tosiasiallisesti määritetyn pinta-alan perusteella. Jos ylitys on enemmän kuin 3 prosenttia tai 2 hehtaaria, tosiasiallisesti määritetystä pinta-alasta vähennetään todettu ylitys kaksinkertaisena. Jos todettu ylitys on enemmän kuin 20 prosenttia määritetystä pinta-alasta, pinta-alaperusteista tukea ei myönnetä. Näitä yleisiä sääntöjä sovelletaan kaikkiin pinta-alatukihakemuksiin.

5. Ympäristönäkökohdat ovat jo pitkään olleet tärkeä osa kestävää YMP:aa. Niiden merkitys oli suuri vuosien 1992 ja 1999 YMP-uudistuksissa. Esimerkiksi Euroopan maatalouden ohjaus- ja tukirahaston (EMOTR) tuesta maaseudun kehittämiseen 17. toukokuuta 1999 annetussa neuvoston asetuksessa (EY) N:o 1257/1999 säädetään mahdollisuudesta tukea erityisesti ympäristöä suojelevia ja maaseutuympäristöä säilyttäviä tuotantomenetelmiä. Lisäksi yhteisen maatalouspolitiikan mukaisia suoran tuen järjestelmiä koskevista yhteisistä säännöistä 17. toukokuuta 1999 annetussa asetuksessa (EY) N:o 1259/1999(2) jäsenvaltiot valtuutetaan ottamaan käyttöön erityisiä ympäristövaatimuksia suoran tuen edellytyksenä. Näihin vaatimuksiin voi sisältyä ympäristöystävällisten maiseman osien, kuten pensasaitojen ylläpitäminen.

(1) EYVL L 391, 31.12.1992.

(2) EYVL L 160, 26.6.1999.